 

**בבית הדין הצבאי לערעורים**

בפני:

**אלופה אורלי מרקמן –** הנשיאה  
**תא"ל נועה זומר**  – המשנה לנשיאה  
**אל"ם מאיה גולדשמידט** – שופטת

בעניין:

**ב/XXXXXXX רב"ט ל' ל' –** המערער (ע"י ב"כ, סגן דורי סאקוב)

**נ ג ד**

**התובע הצבאי הראשי –** המשיב (ע"י ב"כ, קמ"ש סוניה פוקס)

ערעור על גזר דין של בית הדין הצבאי המחוזי במחוז שיפוטי המרכז שניתן בתיק מרכז (מחוזי) 53395-12-24 (רס"ן תום דורון – שופט) ביום 3.6.2025. הערעור התקבל.

**פ ס ק – ד י ן**

1. ביום 3 ביוני 2025 הורשע המערער, לפי הודאתו, בשתי עבירות של שימוש בסם מסוכן, לפי סעיפים 7(א) ו-(ג) סיפא לפקודת הסמים המסוכנים [נוסח חדש], התשל"ג – 1973, בעבירה של החזקת סם מסוכן, לפי סעיפים 7(א) ו-(ג) סיפא לפקודת הסמים המסוכנים ובעבירה של החזקת כלים, לפי סעיף 10 סיפא לפקודת הסמים המסוכנים. על פי כתב האישום שבו הורשע, המערער נהג להשתמש בסם מסוג קנאביס בתדירות יומיומית, הן בביתו והן בבסיס יחידתו. כמו כן, החל מאוגוסט 2022 ועד לדצמבר 2023, החזיק בבסיס יחידתו סם מסוג קנאביס במשקל 7.65 גרם וכלי להכנת סם ובו שרידי קנאביס.
2. הצדדים הציגו בבית הדין קמא הסדר טיעון, המגלם התחשבות בחומרת העבירות ומנגד, בנסיבותיו של המערער, אשר פוטר משירות צבאי לאחר שאובחן כמכור לסם, השלים תכנית טיפולית מקיפה ואף נטל אחריות על מעשיו. בית הדין קמא אימץ את הסדר הטיעון והשית על המערער עונש של מאסר בפועל בן 70 ימים, לצד מאסר מותנה, קנס בסך 2,000 ש"ח, הורדה לדרגת טוראי ופסילת רישיון נהיגה מיום 4 במארס 2024 ועד ליום 3 ביוני 2025.
3. בהודעת ערעור מוסכמת שהוגשה לנו צוין כי הסדר הטיעון שאליו הגיעו הצדדים נועד לבטא את ההתחשבות בפוטנציאל השיקום של המערער, על רקע השלמת תוכנית הטיפול שהותאמה לו בהצלחה, כך שיושת עליו עונש מאסר בפועל אשר משכו אינו עולה על תקופת מעצרו הממשי. אלא שהצדדים טעו בחישוב ימי המעצר, ועל כן עתירתם להשית על המערער 70 ימי מאסר בפועל, מקורה בשגגה. בהתאם, עתרו הצדדים במשותף, להקל בעונשו של המערער, כך שיושת עליו עונש של 60 ימי מאסר בפועל (כמניין ימי מעצרו). עוד ביקשו הצדדים כי פסק הדין בערעור יינתן ללא צורך בדיון.
4. בנסיבות העניין, ומהטעמים שפורטו לעיל, מצאנו לקבל את עתירת הצדדים. הערעור על חומרת העונש מתקבל, כך שעונש המאסר בפועל שהושת על המערער יקוצר ויעמוד על 60 ימים, שמניינם כמניין הימים שבהם שהה במעצר ממשי בגין תיק זה. אין שינוי ביתר רכיבי הענישה.

ניתן בלשכה היום, כ"א בסיוון התשפ"ה, 17 ביוני 2025, ויועבר לצדדים על ידי מזכירות בית הדין.

\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

משנה לנשיאה נשיאה שופטת

**חתימת המגיה: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ העתק נאמן למקור**

**סמ"ר מיקה אשרוב**

**תאריך: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ קצינת בית הדין**